KOŠICE. Na Okresnom súde Košice II vo štvrtok pokračovalo dokazovanie v prípade prečinu výtržníctva, spáchaného z osobitného motívu.
Konkrétne z národnostnej, etnickej alebo rasovej nenávisti, resp. nenávisti z dôvodu farby pleti.
Obžalobe čelil košický mestský policajt Ján J.
Incident z roku 2015
K incidentu došlo v decembri 2015 vo vestibule obchodného centra Hornbach na Moldavskej ceste.
Podľa znenia obvinenia policajt v civile nadával a vyhrážal sa trom mužom.
Nikaragujčanovi Octaviovi a Ekvádorčanovi Joseovi, obom štátnym príslušníkom Slovenska a príslušníkovi rómskeho etnika Rudolfovi z Bratislavy.
Mal im povedať, že sú Rumuni, čo kradnú v Kauflande, že sú skurv... cigáni, skurv... Rumuni a že ich rozkope.
Potom mal na parkovisku úderom päsťou do hlavy napadnúť Joseho, ktorý utrpel viaceré pohmoždenia, vrátane poúrazovej straty sluchu. Úderom do hlavy bol napadnutý aj Rudolf, krvácajúca rana na pere sa mu zahojila do siedmich dní.
Cíti sa nevinný
Ešte vlani júni Ján na súde vyhlásil, že je nevinný.
Priznal, že v danom čase požil alkohol, ale odmietol, že by bol opitý. Tvrdil, že incident vyprovokoval jeden z trojice poškodených, ktorý začal do neho a jeho kamaráta zapárať, nadávať im a následne si ich fotografoval.
K fyzickému útoku uviedol, že na parkovisku dostal úder do brucha a hlavy najprv on, na čo reagoval len "odsotením" útočníka.
Vylúčil aj rasový či národnostný motív.
Dal preveriť postup polície
Čosi iné však na súde tvrdil najmä Octavio, za účasti ktorého sa samotný incident začal.
Tvrdil, že keď ako prvý prechádzal cez vestibul von z centra, začul na svoju adresu niekoľko urážok a nadávok.
Rozhodol sa, že to tak nenechá a zavolal na políciu. Tam dostal usmernenie, aby zostal na mieste.
Kamarátom, ktorí vyšli von o pár minút, povedal, čo sa mu stalo a nech ho počkajú pri aute. Skôr, než policajná hliadka prišla, Ján s kamarátom vyšli von a zamierili k autu poškodených.
Octavio tvrdí, že tam nadávanie a urážanie pokračovalo, potom nasledoval pästný útok na Joseho a Rudolfa.
Postup policajtov, ktorí prišli oznámenie preveriť, žiadal neskôr Octavio preveriť Sekciou kontroly a inšpekčnej služby MV SR.
Mal z postupu policajtov pocit, že hliadka má priateľský vzťah s Jánom J. a jeho kamarátom, a tak mal obavu, že prípad nebude spravodlivo a nestranne vyšetrený.
Až na policajnom okrsku sa dozvedel, že Ján J. je mestský policajt a jeho kamarát zas štátny.
Rozdielne verzie svedkov
Na pojednávaní vlani v septembri dokazovanie pokračovalo výsluchom Joseho a Rudolfa.
Obaja popísali priebeh udalostí zhruba rovnako ako Octavio a s drobnými rozdielmi oproti výpovedi na polícii.
Nevedeli si vysvetliť, prečo im tí muži nadával a Ján J. ich napadol, keď sa vraj do konfliktu nijako nezapájali.
K sporným udalostiam sa vrátil aj kamarát obžalovaného.
Na súde v podstate potvrdil jeho verziu o tom, že to bol práve Octavio, kto celý incident vyprovokoval.
Poškodení tvrdia, že svedok najprv Jána J. krotil, no potom pri aute aj na policajnom okrsku sa správal arogantne aj on.
Sudca: Skutok sa nestal
Vo štvrtok súd dokazovanie uzavrel a vyniesol rozsudok, ktorým policajta spod obžaloby pre trestný čin výtržníctva oslobodil.
"Nebolo dokázané, že sa stal skutok, pre ktorý je obžalovaný stíhaný," konštatoval sudca v zdôvodnení svojho verdiktu.
Z ďalších slov sudcu vyplynulo, že rasové alebo xenofóbne vyhrážky a nadávky vo vestibule predajne počul iba jeden z poškodených - pôvodom z Nikaraguy a inými dôkazmi táto vec objektivizovaná nebola.
Počas konfliktu na parkovisku dvaja poškodení utrpeli zranenia, nevedeli však podľa súdu uviesť podrobnosti, ako došlo k napadnutiu.
V prospech obžalovaného vypovedal jeho kamarát, štátny policajt, ktorý s ním počas konfliktu bol, obaja vtedy boli v civile mimo služby. Ján J. vinu odmietol a z vyprovokovania potýčky obvinil jedného z poškodených.
"Pokiaľ ide o útok Jána J. voči poškodeným, ten by bolo možné kvalifikovať určitým spôsobom ako priestupok proti občianskemu spolunažívaniu, avšak je potrebné zdôrazniť, že lehota, kedy by príslušný obvodný úrad tento skutok ako priestupok mohol posúdiť, uplynula 5.12.2016. Za takých okolností bol súd nútený oslobodiť obžalovaného spod obžaloby," uviedol sudca.
Odvolali sa
Prokurátor vzápätí oznámil, že proti rozsudku podá odvolanie.
Dezilúziu a sklamanie poškodených vyjadril ich právny zástupca Rudolf Maník.
"Zrazu zranenia, ktoré utrpeli nielen na tele, ale aj na duchu, vytvárajú iný pocit nespravodlivosti, akokoľvek možno tento rozsudok považovať za zákonný," uviedol pre novinárov.
Vyjadril zároveň nádej, že v odvolacom konaní sa preukáže vina obžalovaného v celom rozsahu.
Naopak, za spravodlivý označil rozsudok advokát obžalovaného Gerhard Zvolánek.
Vyjadril sa pritom k jednému z poškodených, ktorý sa v priestore obchodného domu dostal do hádky s obžalovaným, a ktorý privolal štátnu políciu.
"Myslím si, že presvedčil svojím správaním, že on to bol, ktorý celé to konanie vyprovokoval a dostal do problému môjho klienta, ktorý dva a pol roka poriadne nespí a má problém v zamestnaní," povedal obhajca.
Bodku za prípadom dá krajský súd.